Sotsiaaltöö eriala õppekava ja akadeemiline kalender 2010/2011 õppeaastal.    Sotsiaaltöö eriala õppekava tase: Rakenduskõrgharidus  Sotsiaaltöö eriala on akrediteeritud 27. aprillil 2005  Maht ainepunktides: 180 EAP  Nominaalne õppeaeg: 3 aastat  Nõutav baasharidus:  keskharidus. Vastuvõtul arvestatakse gümnaasiumi või keskkooli lõputunnistuse keskmist hinnet.  Erinõuded: õppima võetakse isikuid, kelle tervislik seisund võimaldab õppimist ja töötamist antud erialal.  Muukeelsetel õppijatel lisandub eesti keele süvaõpe, õppetöö on eesti keeles.    Õppekava tutvustus ja valikuvõimalused:  Koolitus on suunatud sotsiaalalal töötaja kutsetööks vajalike teoreetiliste teadmiste ning praktiliste oskuste omandamisele, üldhariduse  täiendamisele, kestva enesetäiendamise vajaduse kujundamisele.  Sotsiaaltöötaja on kõrgharidusega spetsialist, kes on õpingute käigus omandanud teoreetilised teadmised ja praktilised oskused ning omaks võtnud sotsiaalala väärtused. Tema tegevus on suunatud indiviidide, perede ja rühmade toimetuleku toetamisele ning kogukonna ja ühiskonna vastavusse viimisele selle liikmete vajadustega.    Sotsiaaltöö õppekava läbinu võib töötada sotsiaaltöötajana avaliku- või erasektori institutsioonides: valla-, linnavalitsus, tervishoiuasutus, kool, asenduskodu, noortekodu, hooldekodu, turvakodu, tugikodu, õpilaskodu, klubimaja, päevakeskus, nõustamis- ja rehabilitatsioonikeskus, kinnipidamiskoht, kriminaalhooldusosakond, varjupaik, töötukassa, erinevad projektid.    Süvaõpe (maht 12 EAP) annab üliõpilasele võimaluse end täiendada vastavalt oma soovile ja huvile ning süveneda kindlasse töövaldkonda. Õppekava võimaldab õppida ühel kolmest järgmisest valikmoodulist:  •  gerontoloogiline sotsiaaltöö;  • laste- ja noortetöö;  • sotsiaaltöö multikultuurses ühiskonnas.    Miks võiksid tulla just meie õppeasutusse sotsiaaltööd õppima?  Õppeajast on peaaegu kolmandik praktika - õpid tundma tegelikku elu selle mitmekesisuses.  Praktikaks on erinevad võimalused, valik kuulub õppijale. Meie üliõpilased saavad hea ettevalmistuse praktikal laste, noorte, erivajadustega inimeste, eakatega. Ametnikupraktika võib sooritada nii kohalikus  omavalitsuses, kriminaalhooldusosakonnas, maavalitsuses kui sotsiaalministeeriumis. Arvestame ka õppijate töökogemust sotsiaalvaldkonnas.  Õppekavas on palju on rakenduslikke õppeaineid ja iseseisvaid ülesandeid (suhtlemis- ja motivatsioonitreening, psühholoogiline nõustamine, projektitöö, projekti- või vabatahtliku töö praktika, ettevõtluse alused, supervisioon, loovtegevused jm). Õpid tundma iseennast (palju psühholoogiat) ja enese varjatud ressursse. Õpid tegema rakenduslikku uurimistööd. Meie  õpikeskkond on rahulikus kauni pargiga mõisamiljöös. Sotsiaaltöö eriala loengud toimuvad unikaalse saaliga modernses õppehoones.  Riigieelarvelised kohad on enamusele päevaõppes õppijatele.  Üliõpilase staatus ja soodustused. Parimatele õppetoetus.  Õppekava läbinul on võimalik jätkata õpinguid magistriõppes.     Sotsiaaltöö eriala õppekava vastab kõrgharidusstandardile, mille järgi toimub õpe kontaktõppe, praktika ja iseseisva töö vormis. Õppekava on koostatud vastavalt sotsiaaltöötaja  kutsestandardile.    I kursuse põhitemaatika on sotsiaalala baasteadmised, mille eesmärgiks ja sisuliseks väljundiks peame üldist ettevalmistust ja alust üldoskuste omandamiseks kutsealases arengus, ülevaate saamist sotsiaaltöö ainevaldkondadest, põhiteadmiste andmist inimesest ja tema psüühiliste protsesside arengust ning sotsiaalala eetika ja väärtuste teadvustamist. Laste ja noorte hoolekanne.    II kursuse põhisisu on sotsiaalsete gruppide olemus ja kaitse. Eesmärgiks ja sisuliseks  väljundiks on süvendada ettevalmistust põhioskuste ja -teadmiste omandamisel, mis puudutab täiskasvanu problemaatikat, sotsiaalhoolekannet ja -turvalisust, probleeminägemist ja omaalgatuslikkuse süvendamist ning eneseanalüüsi- ja tagasisideoskust. Täiskasvanute hoolekanne. Koostatakse ja kaitstakse seminaritöö.    III kursuse suund on sotsiaalala multidistsiplinaarsus, erinevad teenused, seosed majandusega, sotsiaaltöö kohalikus omavalitsuses, sotsiaaltöö areng ja muutumine ühiskonnas. Läbitakse  ametniku- ja projektitööpraktika. Kaitstakse lõputöö või sooritatakse lõpueksam.        Hooldustöötaja õppekava    Õppekava tase: kutseharidus  Meil saab õppida ka hooldustöötajaks tööpõhises õppes, see tähendab õpe on mõeldud erialal töötavatele kutseharidust mitteomavatele inimestele.  Lääne-Viru Rakenduskõrgkooli hooldustöötaja põhiõppekava on kinnitatud Eesti Vabariigi Haridus- ja Teadusministeeriumis ja põhineb hooldustöötaja riiklikul õppekaval.  Hooldustöötaja õppeaeg on 2 aastat.  Koolitus on mõeldud sotsiaal- või tervishoiuasutuses, avahoolduses hooldajana, sotsiaalhooldajana, hooldusõena, hooldustöötajana töötavatele inimestele, kellel pole vastavat kutseharidust.  Vastu võetakse õppijaid keskhariduse baasil. Järgmine vastuvõtt toimub 2010. aastal.  Õpetus on tasuta riigieelarvelistel kohtadel.  Õppetöö toimub sessioonide kaupa  kindlatel nädalapäevadel - neljapäeval ja reedel. Ülejäänud ajal on õppija tööl asutuses, kus ta töötab ja sooritab tööpraktikat juhendaja juhendamisel. Õppija õpib osa õppekavast praktilises töös praktikajuhendaja suunamisel.